B. Bugár, podpredseda NR SR: (2001-10-30):
Nech sa páči, pán poslanec. R. Hofbauer, poslanec: Ďakujem, pán predsedajúci. O tom, akým spôsobom sa hospodári s finančnými prostriedkami tohto štátu, môžem dokumentovať napríklad aj takou drobnosťou, ako je pripravovaná návšteva vo Vatikáne súvisiaca s blahorečením slovenských biskupov. Zostavenie delegácie je záhadné a nesmierne početné. K oficiálnej delegácii pána prezidenta sa nebudeme vyjadrovať, lebo to ide z kapitoly pána prezidenta. K sprievodu pána prezidenta sa tiež nejdem vyjadrovať, hoci sprievod predstavuje impozantný počet. K cirkevnej delegácii sa takisto nejdem vyjadrovať, aj keď nie je mi celkom zrozumiteľné, z akých finančných prostriedkov týchto 30 cirkevných hodnostárov bude financovaných. Z rozpočtu cirkvi asi ťažko. Ale  nie je zrozumiteľné za koho, či za vládu, alebo za politické zložky, alebo za občianske zložky, alebo za koho, keď jej členmi sú pani Anna Malíková, predsedníčka SNS, pán Jozef Polačko, prednosta Krajského úradu Prešov, pán Štefan Vranovský, prednosta Krajského úradu Košice, pán Martin Pado, prednosta Krajského úradu Trnava, pán Zdenko Trebula, primátor mesta Košíc, pán Ján Slota, primátor mesta Žilina. Veľmi zaujímavé, ale prednosta Žiliny nie, ale primátor hej. Pán Juraj Kopčák, primátor mesta Prešov, pán Jozef Bobík, primátor mesta Michalovce, tiež dosť čudné. Je sympatické, že ďalších delegátov doprevádzajú hneď aj manželky. Pána Hrušovského doprevádza jeho manželka, podpred-sedu vlády pána Csákyho doprevádza jeho manželka na návštevu pápeža. Pána Macejka doprevádza pani manželka, no a pána Koncoša doprevádza takisto pani manželka. Je dosť čudná delegácia, keď návštevu u pápeža, u Svätého Otca Jána Pavla II. absolvujú skutočne nomenklatúrne kádre komunistickej strany počnúc pánom Rudolfom Schusterom a cez pána Koncoša, Csákyho a ďalších. To je skutočne beatifikácia ako hrom. Zo štátneho rozpočtu predpokladám, že je platená aj cesta pani manželky generálneho riaditeľa firmy Technology vrátane pána riaditeľa, pána Kršeka. Takisto manželka pána Kopeckého firmy Kores ide do Vatikánu na beatifikáciu, no a vládnu delegáciu, ak tvorí pán Jozef Mikloško, to chápem, pretože ten je veľvyslanec, ale pani Servátková manželka veľvyslanca asi nie, tá tam musí docestovať do Ríma extra. Pána Hrušovského, ktorý je podpredsedom Národnej rady, to by som bral, ale pán Csáky je dosť prekvapujúci člen. Pani Kadlečíková nie je mi zrozumiteľné, pán Macejko nie je tu na tomto. Súvisí, to sú všetko rozhodnutia vlády, ktorá o tom rozhoduje a ktorá bohapustým spôsobom takto plytvá finančnými prostriedkami tohto štátu. Pán Ján Čarnogurský ako minister spravodlivosti cestuje za pápežom a aj pán Ivan Šimko, to ako minister vnútra cestuje za pápežom. Dámy a páni, ako možno veriť dôveryhodnosti čerpania a tvorby finančných prostriedkov na účely bytovej výstavby a na účely rozvoja komunikačnej siete, keď vláda sa ukazuje ako najhorší hospodár. Najbezstarostnejší hospodár, ktorý nesmierne rozšafne plytvá neuve-riteľnými prostriedkami  vo svoj osobný prospech. Potom nie je zrozumi-teľné, čo som sa tu už raz zmienil, a to, ak pani ministerka financií uvádza, že fondy nehospodária s finančnými prostriedkami dôveryhodne a dobre, tak potom z akého dôvodu táto vládna koalícia, vláda presadila zriadenie Úradu verejného obstarávania? Veď verejné obstarávanie  sa má zabezpečovať obstarávanie v celej sfére spoločenskej scény Slovenskej republiky. Načo bol ustanovený Úrad štátnej expertízy? Čo expertízne posudzuje. ak sa ide rušiť súčasne Štátny fond pre výstavbu pozemných komunikácií. Načo sa zakladal Úrad regionálneho rozvoja a celé zložky a celý reťazec, ktorý tu predkladal pán minister regionálneho rozvoja Harna. Akým spôsobom hospodári táto vláda, keď sa zatiaľ dostali do krachu štyri banky, ale o neúspešnom hospodárení týchto bánk bolo predsa známe na úrovni ministerstva financií aj na úrovni Národnej banky Slovenska dávno pred ich krachom. A ďalšie štyri banky sa predávajú. Predávajú sa za takých podmienok, ako som tu uviedol napríklad Investičnú a rozvojovú banku, kde vlastne štát dostane za banku 191 miliónov. To je čo za dobré hospodárenie v záujme tohto štátu? Dámy a páni, ďakujem za vašu pozornosť. Tento návrh zákona nie je možné podporiť, pretože zakladá biedu na budúcnosť. Biedu do budúcnosti. Zakladá skutočnosť, že jednotlivé veľké územné celky nebudú mať z čoho žiť a nebudú mať z čoho hospodáriť. Z čoho budete obnovovať povodňami zničené mosty a pozemné komunikácie? Z čoho budete vo veľkých územných celkoch obnovovať štátne cesty II. a III. triedy? Z čoho budete robiť  zimnú údržbu? Z čoho Banská Štiavnica chce obnovovať stabilizáciu celej zástavby, keď celá zástavba nezávisí od domov, ale závisí od oporných múrov a sanácií terénov? To je vec Štátneho fondu pozemných komunikácií. Predsa to sú všetko súčasťou komunikácií  oporné múry, sú súčasťou komunikácií. Tu si nenahová-rajme, že tým, že sa odsúhlasil zákon o Banskej Štiavnici, že tým je niečo vyriešené. Nie je vyriešené vôbec nič. A keď sa zrušia tieto fondy, ktoré tu uvádzam, tak nič vyriešené ani nebude.